Matovič, Igor, podpredseda vlády a minister financií SR (2021-05-27):
Neviem, zdá sa mi, že v minulosti to tak fungovalo, tak keď si za tým stojíte, tak to tak bude. Čo sa týka tej, ste sa pýtali, že teda či sa plánuje pokračovať v testovaní. Jaj nie, nie, nie. To bola iná otázka. Že keď sa plánujú výdavky na testy, tak v akej výške. Ja pevne verím, že testovať sa nebude treba, že vlastne tú situáciu zvládneme až naozaj, že teraz postupne prechádzame do tej fázy očkovania. Pri súčasných počtoch rovnako dúfam, že sa zrušia MOM-ky aj vzhľadom na to podozrenie, že si tam niektorí ľudia urobili z toho biznis. Bola komunikovaná verejne aj teda informácia o tom, že aj súčasný štátny tajomník sa podujal takto podnikať a tuším, že 20 mobilných odberových miest prevádzkoval. Nestotožňujem sa s takýmto, by som povedal, že plytvaním. V súčasnej situácii určite nepotrebujeme tak rozsiahlu sieť mobilných odberových miest. Verejne som k tomu vyzval aj pána ministra zdravotníctva na zasadnutí vlády asi niekedy pred dvomi týždňami, aby čím skôr ukončil prevádzku týchto mobilných odberových miest, lebo ony mali opodstatnenie vtedy alebo majú opodstatnenie, keď naozaj tam nás testovanie jedného človeka, náklady s tým spojené, vyjdú na 2,50 – 3 eurá, ako to bolo naozaj vtedy, keď sa tá masa ľudí testovala. Ak to má byť potom o tom, že už za celý deň tam príde päť-šesť ľudí do toho mobilného odberového miesta, tak by som to považoval za zlyhanie ministerstva zdravotníctva, že by takúto sieť mobilných odberových miest udržiavali a že by, že by takéto niečo udržiavali. Takže verím, že ani mobilné odberové miesta, ani testy, zbytočne sa s nimi plytvať nebude. Takisto tam si treba sledovať hranicu, kedy to ešte opodstatnenie má a kedy už nie. Naozaj v čase, keď ja som končil ako, ako premiér, dovtedy vychádzalo testovanie alebo nájdenie jedného pozitívneho cez testovanie v týchto mobilných odberových miestach alebo teda tým systémom vytvoreným, tým ekosystémom testovacím na približne 800 eur. Čiže bolo to, povedzme si, že dobrá hodnota za peniaze, ktoré sme do toho investovali. Ak dnes by to fungovalo, by to bolo rádovo vyššie, tak si myslím, že to stráca zmysel. A v súčasnej výške, určite keď si pozrieme, že aj, aj testovanie PCR tá efektivita dramaticky vlastne klesá. To znamená v súvislosti s počtom pozitívnych prípadov odhalených, takže to sú, to sú tisícky a tisícky eur na odhalenie jedného pozitívneho prípadu. Takže ja aj z pozície ministra financií by som bol veľmi rád, aby ministerstvo zdravotníctva veľmi rýchlo privieralo tie kohútiky, ktoré idú teda týmto smerom, aby sme zbytočne nemali nadkapacity testovacie a aby sme hospodárili dobre s peniazmi. Čo ste sa pýtali na pomoc gastro a cestovnému ruchu, v akej výške, tak tam to bolo v návrhu, do návrhu novely sme počítali s tým, že ide 120 mil. v tej schéme de minimis a 37 mil., zaokrúhľujem na milióny, 37 mil. v tej veľkej gastroschéme, čiže dokopy 157 mil. eur. Strana SaS navrhovala, aby sme to znížili o 37 mil. eur, pomoc týmto gastroprevádzkam a cestovnému ruchu. Samozrejme, že sme s tým nesúhlasili a vysvetlili sme, že sú to prijaté uznesenia vlády a keď raz sme prijali tento verejný prísľub, by som povedal, voči gastrosektoru a cestovnému ruchu vo výške 157 mil. eur, tak to pôjde v tejto výške a jednoducho neakceptovali sme navrhovaný škrt zo strany SaS o 37 mil. eur. Môže byť, že tá pomoc nebude úplne dostatočná, ale bol to kvalifikovaný odhad z ministerstva dopravy, pod ktorého cestovný ruch patrí. Tak verme, že sa trafia do tej potrebnej pomoci. Vyzdvihujem, dovoľujem si vyzdvihnúť naozaj vetu, keď ste to dokázali ako opozičný poslanec povedať a pochváliť vlastne ten, ten nástroj garantovaných úverov, a tým pádom aj súvisiaci výdavok 500 mil. eur zo štátnych finančných aktív, ktorý má garantovať práve poskytovanie úverov postihnutým firmám, že ste dokázali povedať, že áno, že týmto nástrojom sme uchránili 60-tisíc pracovných miest. To sa len tak nevidí, aby opozičný politik dokázal pochváliť vlastne kroky vlády, hoci ja som aj v tom úvodnom vystúpení hovoril, že to sú naše spoločné kroky. Lebo veľakrát vy ako opoziční poslanci ste niečo navrhovali, my ako vládni poslanci alebo členovia vlády sme to zrealizovali, takže ja to beriem ako spoločný úspech, že sme to dokázali. Jasné, že ma mrzia tie rôzne tanečky okolo toho, zbytočne jedovaté reči a spochybňovanie či už opatrení, alebo vyzývanie ľudí, aby nedodržiavali opatrenia, ale ten úspech je spoločný. Spoločne sme naozaj po ekonomickej stránke ten minulý rok veľmi dobre zvládli. Samozrejme, že tento rok tie výsledky budú horšie v tom, že tá druhá vlna nás, sa posunula ako keby spred toho vianočného obdobia do teda začiatku obdobia a začiatku tohto roka, takže tam možno už v porovnaní my s ostatnými európskymi krajinami nebudeme mať až také dobré výsledky; uvidíme. Ale ten, za ten minulý rok sa spoločne nemusíme naozaj za čo hanbiť. A čo sa týka tých memoránd so železničnými spoločnosťami, tam sme, tam je naozaj oprávnená, by som povedal, že kritika, že prečo ideme teraz dofinancovávať či už Železnice Slovenskej republiky, alebo Železničnú spoločnosť Slovensko, či teda jedného prevádzkovateľa tej infraštruktúry, ďalšieho prevádzkovateľa dopravy vo verejnom záujme. No áno, práve preto aj môj predchodca pristúpil k tomu, k takému dvojkrokovému dofinancovaniu alebo financovaniu, že chceli sme, poviem to tak, áno, dotlačiť aj tieto dve železničné spoločnosti k tomu, aby sa zaviazali aj memorandom a následne vzájomnou zmluvou k tomu, že naším spoločným cieľom bude zastabilizovať financovanie týchto železničných spoločností. Bohužiaľ, mafia, ktorá tu vládla v tých predošlých, predošlých dvanásť rokov, ona si z toho urobila normálne že zdroj pre svoj platný biznis a urobili z toho čiernu dieru, kde vlastne pod rúškom verejného záujmu, kde treba dofinancovať verejnú dopravu, liali desiatky a desiatky miliónov eur a veľakrát akože mimoriadne nehospodárne. Následne tie peniaze skončili na tých správnych účtoch a my sme si povedali, že s tým skoncujeme. Čiže tie memorandá môžme vám bez problémov dať k dispozícii alebo poskytnúť ich na finančný výbor, ale budú aj v podstate verejne prístupné, aby teda všetci ľudia na Slovensku vedeli, že naozaj akým spôsobom chceme pristúpiť k ozdravovaniu fungovania týchto železničných spoločností. A aj v tom memorande až po podpise vlastne týchto memoránd alebo v tých memorandách je vlastne priamo napísané postup uvoľňovania týchto finančných prostriedkov, ktoré sú napísané v tejto novele zákona o štátnom rozpočte až na základe plnenia jednotlivých krokov, ktoré vlastne od týchto železničných spoločností očakávame, ktoré majú smerovať naozaj k ozdraveniu a k stabilizácii hospodárenia týchto železničných spoločností, lebo ono sa to tak ani nezdá, ale teda asi málokto z nás vie, že pomaly trištvrte miliardy, miliardy eur dávame do týchto dvoch železničných spoločností ročne z našich spoločných peňazí na zabezpečenie železničnej dopravy. Trištvrte miliardy eur, to sú niekde okolo 2,5 %, keď to premietnem na dépeháčku, teoreticky, ak by sme tie peniaze tam nedávali a nemuseli dávať, o 2,5 % by dépeháčka mohla byť nižšia. Čiže sú to naozaj mimoriadne vysoké, vysoké dotácie, ktoré tam smerujú, a konečne by sme s tým mali urobiť poriadok. Ďalšia otázka bola, či plánujeme zvyšovať dane, a to konkrétne DPH. Mimoriadne ma mrzí, naozaj mimoriadne, na šiestu, veľmi tento neférový krok zo strany predsedu SaS, ktorý vlastne pred dvomi týždňami urobil, kde vypustil bohapusté klamstvo medzi ľudí a predpokladám, že naozaj zase, opäť iba s cieľom získavať politické body na úkor svojich koaličných partnerov, a pustil do obehu klamstvo, že ministerstvo financií alebo ja osobne chystáme zvýšenie DPH na 25 %. Je to bohapustá lož a veľmi ma mrzí takýto neférový krok voči, voči svojim koaličným partnerom. Chápem, že u ľudí je to populárne získavať na boji proti slamenému panákovi, ktorý si vytvoríme, politické body, ale, samozrejme, že to nepomáha stabilite v koalícii a nepomáha to nálade v koalícii a hovorím, že strašiť ľudí takýmto dramatickým zvyšovaním na spotrebné dane a dane z pridanej hodnoty je neférový krok. Dupľom v čase, keď sme pár týždňov po zvládnutí nejakej koaličnej krízy. Rovnako ma prekvapuje váš postoj, a tiež by som očakával takýto postoj skôr od koaličných poslancov a veľakrát to tam nie je, postoj ku konsolidácii verejných financií a postoj k zákonu o rozpočtovej zodpovednosti. Je zaujímavé konštatovať, že vlastne rozpočtovo zodpovedne sa viac správa poslanec ĽSNS ako poslanci SaS, lebo toto si treba priznať, lebo tu nám poslanci SaS ako koaličného partnera blokujú mesiace a mesiace, už v podstate viac ako pol roka, prijatie zákona o rozpočtovej zodpovednosti, lebo si vymysleli svoju báchorku o tom, že musí sa tam k tomu pridať aj zákon o daňovej brzde alebo niečo podobné, čo vôbec nie je v programovom vyhlásení vlády a, ešte raz hovorím, je to nezvyčajné v tom, že opozičný poslanec, ktorý, alebo opozičná politická strana, nech je akokoľvek zaznávaná, dokáže byť viac rozpočtovo zodpovedná ako samotný koaličný partner. A ja vítam túto debatu a, doslova, by som povedal, podanú ruku na prijatie zákona o rozpočtovej zodpovednosti, lebo mali by sme sa prikrývať len takou perinou, na ktorú máme, alebo teda vlastne keď už tu ten zvyk bol, že sa prikrývame tridsať rokov väčšou perinou, aby sme postupne do tej periny dorástli alebo z tej periny ukrajovali a na konci aby sme sa dostali do takého stavu, že nebudeme svojím konaním zvyšovať zadlženie, ktoré budú splácať naše deti a vnúčatá. Takže v tomto prípade moje osobné presvedčenie je, že by takéto zákony a ústavné zákony mali byť prijaté ústavnou, však logicky, ústavnou väčšinou, ale hlavne by mali byť prijaté na základe takého, jak sa to zvykne hovoriť, politického konsenzu naprieč politickým spektrom. Tak ja by som bol veľmi rád, aby sme sa pri tomto zákone dokázali zhodnúť naprieč politickým spektrom, či takí, onakí, a veľmi ma bude mrzieť, ak toho súčasťou nebude niektorý koaličný partner preto, lebo si niečo vymyslel, nejakú dodatočnú podmienku. Ale zodpovednosť voči Slovenskej republike, voči deťom alebo budúcim generáciám, akokoľvek to povieme, je, káže, aby sme tento zákon prijali bez nejakých dodatočných vydieraní a osobne teda som ochotný pre to urobiť všetko. Áno, aj rokovať s opozíciou. A radšej rokovať s tými, ktorým vy hovoríte fašisti, jako rokovať s tými, ktorí miesto zodpovednosti vydierajú. Ďakujem veľmi pekne.